Haderslev Dam
Haderslev Dam, sø vest for Haderslev, beliggende i den 25 km lange Haderslev Tunneldal, som med Haderslev Fjord munder ud i Lillebælt. Den knap 6 km lange sø på 260 ha har i begge ender dæmninger som adskiller den fra hhv. Hindemade i vest og Inderdammen i øst. Mod syd ligger Haderslev Dyrehave.
På Haderslev Dam forulykkede den 8.7.1959 den benzindrevne passagerbåd Turisten ved en voldsom eksplosion af bådens motor. Skønt båden var godkendt til 35 passagerer, var der 93 ombord. 57 passagerer omkom på grund af forbrændinger eller drukning. Katastrofen førte til et forbud mod benzinmotorer ved passagersejlads. På 50-års dagen i 2009 rejstes et mindesmærke ud for ulykkesstedet.